b'\n_START_ARTICLE_\nFenomenul ultras \xc3\xaen Africa de Nord\n_START_PARAGRAPH_\nFenomenul ultras vizeaz\xc4\x83 manifest\xc4\x83rile ultra\xc8\x99ilor din timpul competi\xc8\x9biilor sportive - \xc3\xaen special din fotbal -, fiind, totodat\xc4\x83, un stil de via\xc8\x9b\xc4\x83. De-a lungul timpului, acest tip de activitate a fost adesea confundat cu huliganismul._NEWLINE_\xc3\x8en ceea ce prive\xc8\x99te tifo, mesajele \xc8\x99i banner-ele afi\xc8\x99ate \xc3\xaen Africa de Nord sunt create \xc3\xaen limba arab\xc4\x83, \xc3\xaentr-o varietate dialectal\xc4\x83 local\xc4\x83 sau \xc3\xaen limba francez\xc4\x83, englez\xc4\x83, italian\xc4\x83 sau spaniol\xc4\x83. _NEWLINE_Pe l\xc3\xa2ng\xc4\x83 apari\xc8\x9biile adesea spectaculoase din timpul competi\xc8\x9biilor, ultra\xc8\x99ii \xc3\xae\xc8\x99i fac sim\xc8\x9bit\xc4\x83 prezen\xc8\x9ba \xc8\x99i \xc3\xaen via\xc8\x9ba cotidian\xc4\x83, av\xc3\xa2nd un rol important \xc3\xaen revolu\xc8\x9biile din lumea arab\xc4\x83 din secolul actual.\n_START_SECTION_\nIstorie\n_START_PARAGRAPH_\nCercet\xc4\x83rile asupra comunit\xc4\x83\xc8\x9bii fanilor \xc8\x99i asupra fenomenului social al sus\xc8\x9binerii unei echipe dateaz\xc4\x83 din mijlocului celui de-al \xc8\x99aselea deceniu al secolului XX, fiind datorate huliganilor de pe stadioanele engleze, care au creat un fenomen at\xc3\xa2t de comun \xc8\x99i de serios, \xc3\xaenc\xc3\xa2t acesta a \xc3\xaenceput s\xc4\x83 fie v\xc4\x83zut ca o amenin\xc8\x9bare la adresa siguran\xc8\x9bei publice._NEWLINE_De\xc8\x99i fotbalul din lumea arab\xc4\x83 - inclusiv din Africa - a ajuns sub conducere str\xc4\x83in\xc4\x83, pasiunea \xc8\x99i d\xc4\x83ruirea suporterilor nu au avut de suferit. _NEWLINE_Primul grup de ultra\xc8\x99i din spa\xc8\x9biul arab a fost format \xc3\xaen Libia, \xc3\xaen anul 1989; membrii au denumit grupul \xe2\x80\x9eDragon\xe2\x80\x9d, ei fiind sus\xc8\x9bin\xc4\x83tori ai echipei Al-Ittihad SCSC. \xc3\x8ens\xc4\x83 existen\xc8\x9ba lui a luat sf\xc3\xa2r\xc8\x99it dup\xc4\x83 dou\xc4\x83 s\xc4\x83pt\xc4\x83m\xc3\xa2ni, ca rezultat al autorit\xc4\x83\xc8\x9bii \xc8\x99i al represiunii regimului Muammar al-Gaddafi._NEWLINE_\xc3\x8en anul 1998, \xc3\xaen Tunisia, a fost creat cel de-al doilea grup ultras din lumea arab\xc4\x83, numit \xe2\x80\x9eAfrican Winners\xe2\x80\x9d. Acesta a disp\xc4\x83rut rapid, dar a revenit \xc3\xaen anul 2002, continu\xc3\xa2nd s\xc4\x83 sus\xc8\x9bin\xc4\x83 echipa Club Africain. _NEWLINE_Cea de-a treia \xc8\x9bar\xc4\x83 arab\xc4\x83 care a cunoscut fenomenul ultras a fost Maroc, prin intermediul grupului \xe2\x80\x9eLa Clik Celtic\xe2\x80\x9d, format \xc3\xaen anul 2004 de c\xc4\x83tre suporteri ai echipei Raja Club Athletic.\n_START_SECTION_\nCaracteristici\n_START_PARAGRAPH_\nUltra\xc8\x99ii sunt cei care au separat ligile nord-africane de restul continentului. Cele mai organizate grupuri din Africa se afl\xc4\x83 \xc3\xaen Nord, dat fiind faptul c\xc4\x83 \xc3\xaen Sud ligile sunt mai pu\xc8\x9bin dezvoltate, iar pasiona\xc8\x9bii de fotbal prefer\xc4\x83 s\xc4\x83 urm\xc4\x83reasc\xc4\x83 ligile europene._NEWLINE_Ultra\xc8\x99ii se ghideaz\xc4\x83 dup\xc4\x83 patru principii: s\xc4\x83 nu se opreasc\xc4\x83 din c\xc3\xa2ntat pe tot parcursul meciului, s\xc4\x83 nu stea jos, s\xc4\x83 participe la toate meciurile, indiferent de c\xc3\xa2t de departe se \xc8\x9bin sau de c\xc3\xa2t de ridicat este pre\xc8\x9bul biletelor. Cel de-al patrulea principiu reprezint\xc4\x83 a\xc8\x99ezarea lor \xc3\xaen peluze, departe de fanii obi\xc8\x99nui\xc8\x9bi. Astfel, ei \xc8\x99i-au creat o identitate \xc8\x99i o lume proprie, uni\xc8\x9bi de un ideal comun._NEWLINE_\xc3\x8en plus, ultra\xc8\x99ii sunt uni\xc8\x9bi de loialitatea fa\xc8\x9b\xc4\x83 de cluburi \xc8\x99i se consider\xc4\x83 ultima lor frontier\xc4\x83 defensiv\xc4\x83, fiind convin\xc8\x99i c\xc4\x83 a fi ultras reprezint\xc4\x83 un stil de via\xc8\x9b\xc4\x83, at\xc3\xa2t \xc3\xaen interiorul stadionului, c\xc3\xa2t \xc8\x99i \xc3\xaen afara lui._NEWLINE_Ata\xc8\x99amentul fa\xc8\x9b\xc4\x83 de tot ceea ce reprezint\xc4\x83 un club preferat \xc8\x99i respectul deosebit fa\xc8\x9b\xc4\x83 de acesta permit compara\xc8\x9bia dintre manifest\xc4\x83rile ultra\xc8\x99ilor \xc8\x99i cele ale credincio\xc8\x99ilor. Pe l\xc3\xa2ng\xc4\x83 confruntarea propriu-zis\xc4\x83 din teren a echipelor adverse, exist\xc4\x83 \xc8\x99i o confruntare simbolic\xc4\x83; capturarea obiectelor ce poart\xc4\x83 simboluri ale unei anumite echipe (precum steaguri, e\xc8\x99arfe, tricouri etc., de regul\xc4\x83 personalizate cu scopul de a reprezenta grupul din care face parte un ultras), afi\xc8\x99area lor cu partea de sus \xc3\xaen jos \xc3\xaen peluza advers\xc4\x83 \xc8\x99i arderea sau ruperea lor denot\xc4\x83 un act de umilire public\xc4\x83 a clubului advers._NEWLINE_R\xc4\x83zboaiele dintre fani se desf\xc4\x83\xc8\x99oar\xc4\x83 cu prec\xc4\x83dere \xc3\xaen sfera simbolurilor, violen\xc8\x9ba fizic\xc4\x83 nefiind c\xc4\x83utat\xc4\x83. La r\xc3\xa2ndul ei, violen\xc8\x9ba fizic\xc4\x83 intervine doar \xc3\xaen situa\xc8\x9bii extreme, cauzele provenind cel mai adesea tot din aceast\xc4\x83 sfer\xc4\x83._NEWLINE_Echipele na\xc8\x9bionale sunt sus\xc8\x9binute at\xc3\xa2t de ultra\xc8\x99i, c\xc3\xa2t \xc8\x99i de suporterii obi\xc8\x99nui\xc8\x9bi, \xc3\xaens\xc4\x83 nu cu at\xc3\xa2t de mult\xc4\x83 dedicare ca \xc3\xaen cazul echipelor de club. \xc3\x8encurajarea reprezentativei este motivat\xc4\x83 de apartenen\xc8\x9ba la o comunitate na\xc8\x9bional\xc4\x83, fiind un act de manifestare patriotic\xc4\x83._NEWLINE_Limbajul universalist al na\xc8\x9bionalismului secular a fost puternic \xc3\xaencastrat \xc3\xaen con\xc8\x99tiin\xc8\x9ba nord-africanilor. \xc3\x8en timp ce fenomenul une\xc8\x99te oameni \xc3\xaen mul\xc8\x9bimi ce \xc3\xae\xc8\x99i pun pe ordinea de zi autoproclamat\xc4\x83 justi\xc8\x9bia \xc8\x99i democra\xc8\x9bia, al\xc8\x9bi oameni \xc3\xae\xc8\x99i preg\xc4\x83tesc discursuri prin care s\xc4\x83 \xc3\xaei discrediteze, f\xc4\x83c\xc3\xa2nd referire la \xe2\x80\x9ebarbaria\xe2\x80\x9d, \xe2\x80\x9eterorismul\xe2\x80\x9d \xc8\x99i \xe2\x80\x9esectarismul\xe2\x80\x9d lor._NEWLINE_Timp de decenii, fotbalul a constituit un spa\xc8\x9biu public alternativ \xc3\xaen lumea arab\xc4\x83; acest spa\xc8\x9biu a devenit unul potrivit pentru exprimarea frustr\xc4\x83rilor \xc8\x99i nemul\xc8\x9bumirilor fa\xc8\x9b\xc4\x83 de autoritarism. Odat\xc4\x83 cu declan\xc8\x99area revolu\xc8\x9biei Iasomiei, fotbalul a devenit o institu\xc8\x9bie-cheie, non-religioas\xc4\x83 \xc8\x99i non-guvernamental\xc4\x83, capabil\xc4\x83 s\xc4\x83 confrunte regimuri represive.\n_START_SECTION_\nEgipt\n_START_PARAGRAPH_\n\xc3\x8en Egipt exist\xc4\x83 cinci grupuri importante de ultra\xc8\x99i: Ahlawy (Al-Ahly, Cairo), White Knights (Zamalek SC, Giza), Ultras Devils (Tanta SC, Tanta), Ultras Yellow Dragons (Ismaily SC, Isma\xc3\xaflia), Green Eagles (Al-Masry SC, Port Said).  _NEWLINE_De\xc8\x99i ultra\xc8\x99ii egipteni au fost inspira\xc8\x9bi de c\xc4\x83tre cei europeni, ei nu au adoptat nici ideologia lor de dreapta, nici violen\xc8\x9ba nihilist\xc4\x83. A\xc8\x99adar, grupuri precum White Knights sau Ahlawy au ales s\xc4\x83 fie anti-autoritare \xc8\x99i anti-comerciale, sus\xc8\x9bin\xc3\xa2nd colectivismul \xc8\x99i rezisten\xc8\x9ba.  _NEWLINE_\xc3\x8en ceea ce prive\xc8\x99te categoriile sociale, ultra\xc8\x99ii egipteni sunt tineri ce fac parte din diverse straturi ale societ\xc4\x83\xc8\x9bii, adic\xc4\x83 boga\xc8\x9bi, s\xc4\x83raci, islami\xc8\x99ti, de st\xc3\xa2nga, salafi\xc8\x9bi etc., uni\xc8\x9bi de iubirea pentru clubul sportiv favorit.  _NEWLINE_Suporterii de acest tip au dezvoltat o pozi\xc8\x9bie critic\xc4\x83 vizavi de conducerea cluburilor \xc8\x99i a cluburilor pentru fani. De exemplu, cei de la White Knights sunt critici la adresa structurilor autoritare \xc8\x99i patriarhale \xc8\x99i a apropierii de liderii politici, suspect\xc3\xa2nd lumea fotbalului de corup\xc8\x9bie. Av\xc3\xa2nd \xc3\xaen vedere pozi\xc8\x9bia lor dezaprobatoare fa\xc8\x9b\xc4\x83 de maniera televiz\xc4\x83rii fotbalului, presa nu a ezitat s\xc4\x83 \xc3\xaei numeasc\xc4\x83 \xe2\x80\x9eatei\xe2\x80\x9d, \xe2\x80\x9ecomuni\xc8\x99ti derbedei\xe2\x80\x9d, \xe2\x80\x9edependen\xc8\x9bi de droguri\xe2\x80\x9d, \xe2\x80\x9edevia\xc8\x9bi sexual\xe2\x80\x9d etc.  _NEWLINE_\xc3\x8en urma evenimentelor din stadionul Port Said, Guvernul a comparat ac\xc8\x9biunile ultra\xc8\x99ilor cu cele ale terori\xc8\x99tilor islami\xc8\x99ti, consider\xc3\xa2ndu-i alia\xc8\x9bi ai Statului Islamic \xc8\x99i instigatori la islamism radical. Acuza\xc8\x9biile s-au \xc3\xaendreptat, \xc3\xaen mod special, spre ultra\xc8\x99ii Ahlawy, care au negat prezen\xc8\x9ba lor la proteste. Alte acuza\xc8\x9bii s-au referit la coregrafiile \xc8\x99i c\xc3\xa2ntecele lor din acea perioad\xc4\x83, prin care \xc3\xae\xc8\x99i manifestau sus\xc8\x9binerea fa\xc8\x9b\xc4\x83 de club, dar \xc8\x99i nemul\xc8\x9bumirea fa\xc8\x9b\xc4\x83 de situa\xc8\x9bia poltic\xc4\x83 din \xc8\x9bar\xc4\x83 \xc3\xaen mod artistic, amintind de revolu\xc8\x9bia egiptean\xc4\x83 din 2011. Mahmud Al-Khatib , \xc3\xaen calitate de pre\xc8\x99edinte al clublui Al-Ahly, a sus\xc8\x9binut c\xc4\x83 diver\xc8\x99i indivizi s-au infiltrat printre suporterii clubului \xc8\x99i au stat \xc3\xaen spatele faptelor de care ultra\xc8\x99ii au fost \xc3\xaenvinui\xc8\x9bi, cu scopul de a \xc3\xaencuraja desf\xc4\x83\xc8\x99urarea meciurilor care s\xc4\x83 nu permit\xc4\x83 accesul suporterilor pe stadion. _NEWLINE_De asemenea, ei sunt v\xc4\x83zu\xc8\x9bi ca ini\xc8\x9biatori ale protestelor care au dus la c\xc4\x83derea regimului Hosni Mubarak.\n_START_SECTION_\nAlgeria\n_START_PARAGRAPH_\n\xc3\x8en Algeria, fotbalul a fost un mijloc de eliberare de sub domina\xc8\x9bia colonial\xc4\x83 francez\xc4\x83. \xc3\x8entruc\xc3\xa2t cluburile sportive deveniser\xc4\x83 un spa\xc8\x9biu de coexisten\xc8\x9b\xc4\x83 cultural\xc4\x83 a diverselor grupuri etnico-religioase, \xc3\xaen interiorul lor s-au creat condi\xc8\x9biile adecvate pentru na\xc8\x9bionali\xc8\x99tii care doreau independen\xc8\x9ba \xc8\x99i au contribuit, prin intermediul Frontului de Eliberare Na\xc8\x9bional\xc4\x83 (FEN), la interna\xc8\x9bonalizarea situa\xc8\x9biei Algeriei. _NEWLINE_De\xc8\x99i ultra\xc8\x99ii au fost dintotdeauna apolitici, criza economic\xc4\x83 de la sf\xc3\xa2r\xc8\x99itul anilor 1980 a transformat stadioanele \xc3\xaentr-o aren\xc4\x83 politic\xc4\x83, acestea fiind v\xc4\x83zute ca simboluri ale e\xc8\x99u\xc4\x83rii autorit\xc4\x83\xc8\x9bii \xc8\x99i ideologiei FEN. Colapsul FEN a dus reapari\xc8\x9bia denumirilor vechi ale cluburilor sportive, \xc3\xaempreun\xc4\x83 cu identit\xc4\x83\xc8\x9bile culturale \xc8\x99i regionale. \xc3\x8entre anii 1988 \xc8\x99i 1991, stadioanele s-au transformat \xc3\xaen arene pentru mobilizare politic\xc4\x83, demonstra\xc8\x9bii de for\xc8\x9b\xc4\x83 \xc3\xaen campaniile electorale \xc8\x99i \xc3\xaentr-un spa\xc8\x9biu de expunere a simbolurilor inten\xc8\x9biilor politice \xc8\x99i culturale. \xc3\x8en timpul meciurilor au fost afi\xc8\x99ate banner-e cu diverse mesaje de impact, precum cele \xc3\xaen favoarea islamului politic sau a recunoa\xc8\x99terii limbii berbere drept limb\xc4\x83 oficial\xc4\x83, al\xc4\x83turi de arab\xc4\x83. Au fost expuse \xc8\x99i steaguri ale \xc8\x9b\xc4\x83rilor europene \xc8\x99i postere ale unor c\xc3\xa2nt\xc4\x83re\xc8\x9bi occidentali - precum Madonna -, cu scopul de a critica controlul statului \xc3\xaen ceea ce prive\xc8\x99te discursul asupra na\xc8\x9bionalismului \xc8\x99i a moralit\xc4\x83\xc8\x9bii.\n_START_SECTION_\nMaroc\n_START_PARAGRAPH_\n\xc3\x8entocmai ca \xc3\xaen restul lumii arabe, evolu\xc8\x9bia fenomenului ultras \xc3\xaen Maroc a fost marcat\xc4\x83 de ultra\xc8\x99ii din alte \xc8\x9b\xc4\x83ri, \xc3\xaen special de cei din Italia. Influen\xc8\x9ba acestora vizeaz\xc4\x83 modul \xc3\xaen care ultra\xc8\x99ii se exprim\xc4\x83 prin intermediul sloganurilor, c\xc3\xa2ntecelor \xc8\x99i simbolurilor \xc8\x99i la maniera \xc3\xaen care se organizeaz\xc4\x83._NEWLINE_Ultra\xc8\x99ii marocani nu sunt \xc3\xaentru totul deta\xc8\x99a\xc8\x9bi de politic\xc4\x83. Pentru ei, fotbalul este unul dintre pu\xc8\x9binele spa\xc8\x9bii \xc3\xaen care pot protesta \xc3\xaempotriva hot\xc4\x83r\xc3\xa2rilor partidului de la conducere, guvernatorilor \xc8\x99i elitelor afacerilor, adic\xc4\x83 \xc3\xaempotriva celor care au beneficiat de pe urma sistemului \xc8\x99i a liber\xc4\x83rii economiei._NEWLINE_Cele mai importante grupuri de ultra\xc8\x99i sunt: Winners (Wydad Athletic Club, Casablanca), Green Boys (Raja Club Athletic, Casablanca), Ultras Askary (FAR, Rabat). _NEWLINE_Pentru tineretul marocan, a adera la aceste grupuri fanatice \xc3\xaenseamn\xc4\x83 mai mult dec\xc3\xa2t un noud mod de sus\xc8\x9binere a echipei favorite, devenind un stil de via\xc8\x9b\xc4\x83. Ei nu sunt doar consumatori, ci \xc8\x99i produc\xc4\x83tori de spectacol. Spre deosebire de alte grup\xc4\x83ri de fani, ultra\xc8\x99ii prefer\xc4\x83 s\xc4\x83 fie autonomi, dar caut\xc4\x83 s\xc4\x83 fie cei mai buni \xc8\x99i inovatori \xc3\xaen ceea ce prive\xc8\x99te anima\xc8\x9bia de pe stadioane._NEWLINE_De-a lungul timpului, reputa\xc8\x9bia ultra\xc8\x99ilor marocani a fost afectat\xc4\x83 \xc3\xaen urma actelor de violen\xc8\x9b\xc4\x83 \xc8\x99i vandalism ce s-au petrecut at\xc3\xa2t pe stadioane, c\xc3\xa2t \xc8\x99i \xc3\xaen afara lor. Astfel de incidente amenin\xc8\x9b\xc4\x83 integritatea \xc8\x99i imaginea pozitiv\xc4\x83 a sportului \xc3\xaen calitate de sector cu poten\xc8\x9bial de investi\xc8\x9bie \xc8\x99i dezvoltare a locurilor de munc\xc4\x83._NEWLINE_De\xc8\x99i \xc3\xaen iunie 2011 a fost introdus\xc4\x83 o lege care s\xc4\x83 pedepseasc\xc4\x83 actele de violen\xc8\x9b\xc4\x83, vandalism \xc8\x99i instigare la ur\xc4\x83 \xc3\xaen sport, presa marocan\xc4\x83 sus\xc8\x9binea c\xc4\x83 actele de acest gen au luat amploare \xc3\xaen urma promulg\xc4\x83rii, \xc3\xaen ciuda deficitului de date credibile. Violen\xc8\x9ba \xc8\x99i-a f\xc4\x83cut loc inclusiv pe re\xc8\x9belele de socializare, unde circul\xc4\x83 mesaje abuzive \xc8\x99i instigatoare. _NEWLINE_Din Maroc nu lipse\xc8\x99te organizarea expedi\xc8\x9biilor represive pe teritoriul grupurilor rivale cu scopul de a captura obiecte simbolice precum steaguri, tricouri, e\xc8\x99arfe etc. Rivalitatea este dat\xc4\x83 la o parte numai \xc3\xaen timpul meciurilor echipei na\xc8\x9bionale de fotbal a Marocului.\n_START_SECTION_\nTunisia\n_START_PARAGRAPH_\nMomentul apari\xc8\x9biei fenomenului ultras \xc3\xaen Tunisia este incert, fapt ce a dus la dispute \xc8\x99i controverse de-a lungul timpului. \xc3\x8encep\xc3\xa2nd cu anul 2002, s-a cunoscut o cre\xc8\x99tere a num\xc4\x83rului ultra\xc8\x99ilor, care \xc3\xae\xc8\x99i formau grupuri foarte bine organizate \xc8\x99i complexe. Ei \xc8\x99i-au creat propriile linii de vestimenta\xc8\x9bie, pagini de Facebook \xc8\x99i, cel mai adesea, socializeaz\xc4\x83 doar unii cu al\xc8\x9bii. Copiii lor se joac\xc4\x83 \xc3\xaempreun\xc4\x83 \xc8\x99i nu se afiliaz\xc4\x83 altor grupuri de fani. Se declar\xc4\x83 apolitici, refuz\xc4\x83 dialogurile cu mass-media \xc8\x99i au re\xc8\x9bineri \xc3\xaen ceea ce prive\xc8\x99te discu\xc8\x9biile cu oameni care nu fac parte din nicio categorie de fani._NEWLINE_Cu toate acestea, multe c\xc3\xa2ntece \xc8\x99i sloganuri vizeaz\xc4\x83 clasa politic\xc4\x83 \xc3\xaen mod direct. Ostilitatea lor fa\xc8\x9b\xc4\x83 de poli\xc8\x9bie s-a extins p\xc3\xa2n\xc4\x83 la institu\xc8\x9biile politice ale statului, mai precis la Ministerul de Interne \xc8\x99i la Ministerul Tineretului. \xc3\x8en momentele dificile din timpul revolu\xc8\x9biei tunisiene, mul\xc8\x9bimea de protestatari s-a bazat pe brig\xc4\x83zile de ultra\xc8\x99i, ei cunosc\xc3\xa2nd manierele \xc3\xaen care opereaz\xc4\x83 for\xc8\x9bele de securitate \xc8\x99i poli\xc8\x9bia._NEWLINE_Pe parcursul revolu\xc8\x9biei tunisiene, suporterii echipei Club Africain au format mul\xc8\x9bimi enorme la Bab Jdid \xc8\x99i \xc8\x99i-au exprimat ura acumulat\xc4\x83 \xc3\xaen timp fa\xc8\x9b\xc4\x83 de poli\xc8\x9bie. Suporterii care frecventeaz\xc4\x83 \xc3\xaen general stadioanele sunt obi\xc8\x99nui\xc8\x9bi cu abuzurile, insultele, violen\xc8\x9bele \xc8\x99i brusc\xc4\x83rile venite din partea poli\xc8\x9bi\xc8\x99tilor, dar \xc8\x99i cu instig\xc4\x83rile venite din r\xc3\xa2ndul acestora.\n_START_SECTION_\nDeosebiri dintre huligani \xc8\x99i ultra\xc8\x99i\n_START_PARAGRAPH_\nPe l\xc3\xa2ng\xc4\x83 fanii obi\xc8\x99nui\xc8\x9bi, mai exist\xc4\x83 dou\xc4\x83 grup\xc4\x83ri importante de fani care particip\xc4\x83 la meciurile de fotbal: huliganii \xc8\x99i ultra\xc8\x99ii. \xc3\x8en anul 2000, grupurile de ultra\xc8\x99i au \xc3\xaenceput s\xc4\x83 ia na\xc8\x99tere \xc3\xaen Tunisia \xc8\x99i Maroc, urm\xc3\xa2nd ca \xc3\xaen 2007 s\xc4\x83 se formeze primele din Egipt. _NEWLINE_Scopul principal pentru care huliganii se prezint\xc4\x83 la meciuri nu \xc3\xael reprezint\xc4\x83 interesul \xc8\x99i pasiunea lor fa\xc8\x9b\xc4\x83 de sportul rege, ci oportunitatea de a lua parte la alterca\xc8\x9bii cu al\xc8\x9bi huligani, motivele nefiind de fiecare dat\xc4\x83 clare. \xc3\x8en compara\xc8\x9bie cu cei europeni, huliganii nord-africani nu \xc3\xae\xc8\x99i fac apari\xc8\x9bia la fel de des apari\xc8\x9bia pe stadion.  _NEWLINE_Pe de alt\xc4\x83 parte, ultra\xc8\x99ii ocup\xc4\x83, de regul\xc4\x83, peluzele, cu scopul de a-\xc8\x99i sus\xc8\x9bine echipa favorit\xc4\x83, indiferent de scor. Ei tr\xc4\x83iesc pentru clubul lor, creeaz\xc4\x83 banner-e, steaguri, c\xc3\xa2ntece \xc8\x99i pun la cale coregrafii, toate acestea cu scopul de a-\xc8\x99i exprima sus\xc8\x9binerea fa\xc8\x9ba de echip\xc4\x83, nemul\xc8\x9bumirea fa\xc8\x9b\xc4\x83 de situa\xc8\x9bia politic\xc4\x83 (sau altele) sau ostilitatea fa\xc8\x9b\xc4\x83 de echipe adverse. De asemenea, ei se divizeaz\xc4\x83 \xc3\xaen brig\xc4\x83zi, \xc3\xaen ideea de a se organiza mai bine \xc8\x99i de a lega prietenii care s\xc4\x83 fie str\xc3\xa2nse \xc8\x99i \xc3\xaen afara evenimentelor sportive.\n_START_SECTION_\nActivit\xc4\x83\xc8\x9bi din afara stadioanelor\n_START_PARAGRAPH_\nUltra\xc8\x99ii se ocup\xc4\x83 \xc8\x99i de comercializarea articolelor vestimentare (\xc8\x99epci, tricouri, bluze, echipamente), accesoriilor (e\xc8\x99arfe, insigne, fulare) \xc8\x99i a altor obiecte (sticker-e, c\xc4\x83ni, afi\xc8\x99e etc.) dedicate suporterilor. \xc3\x8entre grupurile de ultra\xc8\x99i sau galerii au loc diverse competi\xc8\x9bii \xc3\xaen urma c\xc4\x83rora sunt desemnate cea mai bun\xc4\x83 manifestare tifo, cel mai bun c\xc3\xa2ntec \xc8\x99i cel mai bun graffiti._NEWLINE_O activitate important\xc4\x83 poart\xc4\x83 numele de \xe2\x80\x9dcraquage\xe2\x80\x9d \xc3\xaen Africa de Nord, desemn\xc3\xa2nd aprinderea simultan\xc4\x83 a tor\xc8\x9belor sau a fumigenelor de c\xc4\x83tre ultra\xc8\x99i, cu scopul de a s\xc4\x83rb\xc4\x83tori sau a marca momente importante \xc3\xaen istoria clubului.'